Horizontal Signalisatioun

**Horizontal Signalisatioun** ass den Ausdrock, dee gebraucht gëtt, fir déi Zeechen oder Markéierungen ze nennen, déi op d'Strooss gesprëtzt oder gemoolt ginn. Et kann awer och eng Markéierung op der Strooss sinn déi liicht.

Dës Markéierunge begrenzen d'Fuerbunnen, ginn un, ob een iwwerhuelen däerf oder net, weisen d'Fuerrichtung un, wou ee stallhalen oder d'Prioritéit deenen anere iwwerloosse muss, wou Foussgänger iwwer d'Strooss däerfen ("Zeebrasträifen") a widderhuelen heiansdo déi vertikal Signalisatioun oder en Deel dovun.

De Lëtzebuerger Code de la Route definéiert am Artikel 110 déi horizontal Signalisatioun de Faarwen no:

## Wäiss Markéierungen
Zu de wäisse Markéierungen zielen:

a) d**'Sécherheetslinn** (am allgemenge Sproochgebrauch: *duerchgezunne Stréch*); se verbitt z'iwwerhuelen oder vun enger Fuerbunn an eng aner ze wiesselen. Se kann awer och eng Strooss der Fuerrichtung no opdeelen.
Et ass verbueden op oder iwwer eng Sécherheetslinn ze fueren.

b) d**'Leetlinn** (*ënnerbrachene Stréch*); se guidéiert oder vereinfacht de Verkéier wa méi Fuerbunnen op enger Strooss sinn. Se kann awer och drop hiweisen, datt gläich eng Secherheetslinn kënnt.

Amplaz datt se op d'Strooss gemoolt gëtt, kann eng Leetlinn och aus Neel oder Reflektere bestoen.

Et ass erlaabt iwwer eng Leetlinn ze fueren, ënner der Konditioun, datt d'Verkéierssituatioun et erméiglecht.
Wann eng Sécherheets- an eng Leetlinn niewentenee sinn, da muss de Chauffer sech nëmmen un déi Linn op senger Säit halen.

c) den duerchgezunnen oder ënnerbrachene **Stréch op der Säit vun der Strooss**: e markéiert de Bord vun der Strooss. Et ass erlaabt iwwer dëse Stréch ze fueren.

d) den duerchgezunne **Stréch fir eenzel [[Parkplaz]]en oder eng [[Parksträif]] ofzegrenzen**. Dëse Stréch däerf iwwerfuer ginn. Wann d'Parksträif an eenzel Parkplazen opgedeelt ass, geet et duer, wann nëmmen den Ufank vum Stréch ugewise gëtt.

e) den duerchgezunne **Stréch deen eng [[Vëlospist|Vëlosspuer]]** ofgrenzt oder deen op engem Wee wou e Verkéiersschëld D, 5a steet, d'Opdeelung tëscht dem Foussgängerwee an dem Vëloswee mécht.

f) den ënnerbrachene **Stréch deen eng suggestiv Vëlosspuer** ofgrenzt.


Luxembourg, road marking (110a ligne de sécurité).jpg|a) Sécherheetslinn
Luxembourg, road marking (110b ligne guide).jpg|b) Leetlinn
Luxembourg, road marking (110c ligne de rive).jpg|c) Säit vun der Strooss
Luxembourg, road marking (110d délimitation stationnement).jpg|d) Parksträif
Luxembourg, road marking (110e voie cyclable) (2).jpg|e) Vëlosspuer
Luxembourg, road marking (110f voie cyclable suggestive).jpg|f) suggestiv Vëlosspuer


g) den ënnerbrachene **Stréch deen eng [[Reservéiert Spuer fir Gefierer vum reegelméissegen ëffentlechen Transport|Busspuer]]** ofgrenzt.

h) de Stréch oder d**'Markéierung a Form vu Seezänn** (*och nach Haifëschzänn*) déi de Chaufferen uweisen, wou se stoe bleiwe musse fir de Verkéier dee vu riets a lénks kënnt, laanscht ze loossen.

i) de **Stréch oder d'Quiermarkéierung** déi uweise wou ee stallhale muss.

j) de **[[Foussgängeriwwergank]] ** (*Zeebrasträifen*): et handelt sech ëm Banden déi parallel zu der Achs vun der Strooss opgedroe ginn. De Foussgängeriwwergank muss mam Schëld E, 11a ugewise ginn.

k) den **Iwwergank fir Vëlosfuerer**: et handelt sech ëm eng Fläch déi zu béide Säite vun engem ënnerbrachene Stréch ofgetrennt ass; dëse Stréch besteet aus quadratesche Markéierungen. Baussent den Uertschaften ass déi ofgetrennte Fläch net ugestrach; an den Uertschafte ka se rout oder net ugestrach sinn.

l) **Iwwergank fir Foussgänger a Vëlosfuerer**: et handelt sech ëm d'Markéierung vun engem Foussgängeriwwergank an engem **Iwwergank fir Vëlosfuerer** niefteneen. Dësen Iwwergank muss mam Schëld E, 11b ugewise ginn.


Fichier:Luxembourg, road marking (110g voie bus).jpg|g) Busspuer
Fichier:Luxembourg, road marking (110 h marques en dents de scie).jpg|h) Strécher an Haifëschzänn
Fichier:Luxembourg, road marking (110i indication d'arrêt et rappel B,2a).jpg|i) Quiermarkéierung beim „Stopp“
Fichier:Luxembourg, road marking (110j passage pour piétons - vue piétons).jpg|j) Iwwergank fir Foussgänger...
Fichier:Luxembourg, road marking (110k passage pour cyclistes) (1).jpg|k) ... Vëlosfuerer
Fichier:Luxembourg, road marking (110l passages pour piétons et cyclistes).jpg|l) ... Foussgänger a Vëlosfuerer


m) d**'Liwwerplazen**, also déi reservéiert Plaze wou Gefierer déi d'Butteker beliwweren oder déi am Kader vun der medezinescher Hëllef benotzt ginn, stallhale kënnen. Dës Plaze si mat Quierstrécher zu der Achs vun der Strooss an zousätzlech mat diagonale Strécher gezeechent. Zu der Säit vun der Strooss steet d'Wuert „LIVRAISONS“.

n) d**'[[Zickzacklinn]]** op der Säit vun der Strooss, déi uweist, datt et verbueden ass ze Stationéieren. Op enger Bushalt geet et duer wann den Ufank an d'Enn vun der Zickzacklinn uginn aus, ënnert der Konditioun, datt d'Wuert „BUS“ dohi geschriwwe gëtt.

o) déi **mat schife parallelle Strécher gezeechent Fläch** (*Spärfläch*), déi mat engem duerchgezunnenen oder ënnerbrachene Stréch ofgetrennt ass; se gëtt un, datt et verbueden ass iwwer dës Fläch ze fueren, drop ze stationéieren oder stallzehalen.

p) déi sougenannt ***Enveloppe***: eng rechteckeg Fläch mat diagonale Strécher dran; se weist de Chaufferen un, datt se, wa Stau ass, net op déi Fläch fueren däerfen, wann de Verkéier virun der Fläch net offléisst.

q) d**'[[Fäil]]er** op de Fuerbunnen: se weisen de Chaufferen d'Richtung(en) un, an déi se fuere mussen.


Luxembourg, road marking (110 m Livraisons).jpg|m) Liwwerplazen
Luxembourg, road marking (110n lignes en zigzag Bus).jpg|n) Zickzacklinn (Bushalt)
Luxembourg, road marking (10o surface de lignes obliques 1).jpg|o) Spärfläch
Luxembourg, road marking (110p enveloppes).jpg|p) Enveloppe
Luxembourg, road marking (110q flèche gauche).jpg|q) Fäil lénks
Luxembourg, road marking (110q flèches tout droit-droite).jpg|q) Fäiler riicht aus oder riets


r) **Aner Strécher oder Markéierungen** déi e Rond-point an en Hënnernes op der Strooss uweisen, déi Matdeelunge vu Schëlter widderhuelen oder déi de Chaufferen aner Informatioune ginn.


Luxembourg, road marking (110r Bus).jpg|r) Nëmme fir de Bus
Luxembourg, road marking (110r autoroute Trier).jpg|r) Wee fir op d'Autobunn
Luxembourg, road marking (110r mobilité réduite).jpg|r) nëmme fir Persoune mat reduzéierter Mobilitéit
Luxembourg, road marking (110r stationnement interdit).jpg|r) verbueden ze stationéieren
Luxembourg, road marking (110r vitesse 30).jpg|r) maximal Vitess: 30&nbsp;km/&nbsp;|alternativtext=r) maximal Vitess: 30 km/
Luxembourg, road marking (110r Look left).jpg|r) "Kuckt no lénks"


## Giel Markéierungen
Zu de giele Markéierungen zielen:

a) den duerchgezunnene **giele Stréch** op der Bordür vum Trëttoir oder um Bord vun der Strooss deen ugëtt, datt et verbueden ass ze stationéieren.

b) déi giel Markéierungen déi eng **Ännerung vun der wäisser Markéierung** op der Strooss uweisen, absënns beim engem Schantjen. An deem Fall gëllen déi wäiss Markéierungen net méi.


Luxembourg, road marking (110-3a ligne jaune).jpg|a) Giele Stréch
Luxembourg, road marking (110-3b flèche jaune droite).jpg|b) riets amplaz vu riicht aus oder lénks
Luxembourg, road marking (110-3b marquage provisoire).jpg|b) entgéint dem Verkéier wéi e soss leeft
Luxembourg, road marking (110-3b stationnement taxis).jpg|b) Parksträif nëmme fir Taxien
Luxembourg, road marking (STOP crossed out).jpg|b) De STOPP gëllt net méi


## Rout Markéierungen déi liichten
Eng Markéierung déi a Form vun engem Quierstréch op der Strooss rout liicht, kann zesumme mat de roude Verkéiersluuchte vrun engem Tunnel gebraucht ginn oder op enger Autobunnsoffaart fir de Chaufferen, déi sech eventuell falsch engagéiert hunn, unzeweisen, datt si de falsche Wee fueren.

## Kuckt och
* Vertikal Signalisatioun

## Um Spaweck

* Erste Bilanz der neuen Markierung für Motorradfahrer wort.lu den 12. Dezember 2018